title: "Simbabwe"
text: "Simbabwe [z\u026am\u02c8bapv\u0259], amtelk Republiik faan Simbabwe (\u00fc\u00fcb Shona: Nyika yeZimbabwe; \u00fc\u00fcb Nuurd-Ndebele: Ilizwe leZimbabwe; \u00fc\u00fcb Ingels: Republic of Zimbabwe [z\u026am\u02c8b\u0251\u02d0bw\u026a]; iar S\u00fc\u00fcdrhoodeesien), as en banenstood uun a s\u00fc\u00fcd faan Aafrika.  Uun a s\u00fc\u00fcd leit S\u00fc\u00fcdaafrika, uun a uast Mosambik, uun a nuurdwaast leit Sambia an uun a s\u00fc\u00fcdwaast leit Botsuana.  At wurd Zimbabwe bed\u00fc\u00fcdet \u201estianh\u00fcsing\u201c \u00fc\u00fcb Shona. At lun hee 13.061.239 lidj (2012).  At hoodsteed as Harare.\n\nGeografii\n\nGeograafisk Laag\nAt lun dialt grensen m\u00e4 fjauer lunen. Det lingst grens (1231 km) faan Simbabwe wurt m\u00e4 Mosambik and det kurtst (225 km) m\u00e4 S\u00fc\u00fcdaafrika diald. At lun dialt uk en 813 km lung grens m\u00e4 Botsuana an en 797 km lung m\u00e4 Sambia.\n\nBerger\nDe huuchst berig (2,592 m) uun Simbabwe as Nyangani Berig. De naisthuuchst (2436 m) as Binga Berig, wat m\u00e4 Mosambik diald wurt. D\u00f6n tau berger lei uun Manicaland Prowins. \u00d6ler berger uun Manicaland Prowins san: Rukotso (2404 m), Nyangui (2227 m), Manyoli (2161 m), Nyamakanga (2037 m), Nusa (2029 m), Dombo (2004 m), Ruuinji (1954 m), Gomoringanyani (1912 m), Nyusero (1902 m). En \u00f6ler berig, Darwin Berig (953 m), leit uun Mashonaland Central Prowins.\n\nStruumer\nDet Sambesi Struum bildet at grens twesken Simbabwe an Sambia. De Limpopo Struum bildet at grens tu S\u00fc\u00fcdaafrika.\n\nIndialing faan Ferwalting \nSimbabwe hee acht prowinsen an tau steedprowinsen.\n\nBef\u00f6lkring \nEfter det letst folksteeling faan 2012 hed Simbabwe 13 061 239 iinwenern. 6 280 539 faan a lidj wiar karmen an 6 780 700 wiar w\u00fcfh\u00f6\u00f6d.\n\nSpriiken\nA trii spriiken, wat d\u00f6n gratst taal faan spreegern haa, san Shona, Nuurd-Ndebele an Nyanja.\n\nHistoore\nMaschonalun un Matabelelun wurd 1888 protektoraaten faan faan det Britisk S\u00fc\u00fcdaafrikoons Sellskap. A n\u00f6\u00f6m S\u00fc\u00fcdrhoodeesien wurd f\u00f6r at lun faan 1901 br\u00fckt. At lun wurd 1923 en britisk kolonii. Det wurd 11. Nofember 1965 oner en witj manerhaidsregiaring suwereen.  En suart muarhaidsregiaring wurd 18. April 1980 gr\u00fcnjlaanjen. A n\u00f6\u00f6m faan\u2019t lun wurd tu liker tidj tu Simbabwe feranert. De iarst president faan Simbabwe faan 1980 ap tu 1987 wiar Canaan Banana.\n\nPolitiik \nSimbabwe as en republiik. A president faan't lun sant 1987 wiar Robert Mugabe, iar hi 2017 faan Emmerson Mnangagwa ufliaset wurd.\n\nB\u00fctjenpolitiik \nSimbabwe as lasmoot faan d\u00f6n Feriand Natschuunen sant 25. August 1980.\n\nKwelen"